“Nɔŋɔ́ bɔ́n bə́ Lévi á zāŋ bɔ́n bə́ Ísraɛ̂l, ó man bɔ́ fúbu: 7ḿból yə̄ nâ ó fúbū bɔ́ wayi bɔ́ myǎm mə̄ndím mə́ ébúli miǹsə́m á nyɔ́l, bə́ man kəŋəban ai okə̌ŋ ngə̄ŋ, bə́ man sǒb bīyé, bə́ ńtɔ̄á hḿ ḿfūbán. 8Bâyi nɔŋ étɔŋ ńnóm nyag ai mətúnuŋa mə́ fón yā ḿbəmbə ovug ḿbámāná ai m̀bɔ́n, o nɔŋɔ́ fə etɔŋ ńnóm nyag efə́ ású mə́túnuŋa mə́ ńsə́m. 9Eyɔ̌ŋ tē hḿ wāyi bɔ̌ naa bɔ́n bə́ Lévi bə́ súbū á ó nə̄ êbə̌m bíkóán, tógólán ǹgúmā ékóán áyɔŋ bɔ́n bə́ Ísraɛ̂l. 10Ǹnyie anə́ ō man yǎ tə́lē bɔ́n bə́ Lévi á mís mə́ Ńtondôbə, bɔ́n bə́ Ísraɛ̂l bə́ ngábə́de bɔ́ mɔ́. 11Eyɔ̌ŋ tē Áron ǎ yi və́ bɔ́n bə́ Lévi, a lə́dege bɔ́ á mís mə́ Ńtondôbə anə́ mə̄túnuŋa másɔ́ á bɔ́n bə́ Ísraɛ̂l. Bə́ ngawógē hḿ ai bisíé bí Ńtondôbə. 12Eyɔ̌ŋ tē hḿ bɔ́n bə́ Lévi bâyi bə́de mɔ́ mábá á mīńlō bə́yóm bə́ nyag, o túní éyə̄m dzyá yā étē anə́ mə̄túnuŋa mə́ ńsə́m, édzí évɔ̄g o mǎn dīgi anə́ mə̄túnuŋa ású Ńtondôbə, nə́ ó bɔ mətúnuŋa míńsə́m ású bɔ́n bə́ Lévi. 13O nɔŋɔ́ bɔ́n bə́ Lévi o tə́lé Áron ai bɔ́n bóé ósū, ǒ ngatúnī bɔ́ Ńtondôbə o lédege bɔ́ anə́ mə̄túnuŋa. 14Éyə̄ hḿ wāyi kándī bɔ́n bə́ Lévi ai bɔ́n bə́ Ísraɛ̂l ná, nə́ bə́ wóge hə ai ma. 15Eyɔ̌ŋ tē hḿ bɔ́n bə́ Lévi báyi tádī ésīē yā ébə̌m bíkóán. Wayi bɔ́ mǎn fúbu, o túní bɔ̄, o lə́dege bɔ́ anə́ mə̄túnuŋa. 16Amú bə́ nə ma m̀və́án anə́ "mīńgūma", á zāŋ bɔ́n bə́ Ísraɛ̂l, á mənyian mə́ ébá bátádi kwí âbǔm bənyiá, á mənyian míńtól mísə. Mə ngánɔŋ bɔ́ nə̄ bə́ bɔ éḿbāma á zāŋ bɔ́n bə́ Ísraɛ̂l. 17Amú é dzóm ésə é nə́ ńtōl á bɔ́n bə́ Ísraɛ̂l tɔ mod, tɔ eyə́m: yáwōge ai ma, mə ngánɔŋ bɔ́ naa bə́ nə éḿbāma ámōs mə̄ ngáwé mīńtól mí bɔ́n mísə̄ yā sí Egîptɛn. 18Ńdɔ̄ á mə̄ ngánɔŋ bɔ́n bə́ Lévi á mənyian míńtól mí bɔ́n mísə̄ yā bɔ́n bə́ Ísraɛ̂l. 19Ńdɔ̄ hḿ á zāŋ bɔ́n bə́ Ísraɛ̂l mavə́ Áron ai bɔ́n bóé, bɔ́n bə́ Lévi anə́ "mīńgūma", nə́ bə́ kad syé ésīē ékpe məkə̌ŋ ású bɔ́n bə́ Ísraɛ̂l á ébə̌m bíkóán, bə́ kpegě fə akə̌ŋ ébúli miǹsə́m ású dábán, nə́ ebubua ókɔ̌n é zā bɔ̄ á zāŋ bɔ́n bə́ Ísraɛ̂l ábōg bɔ́n bə́ Ísraɛ̂l báyi súbū babi á ḿfūfúb étɔbɔgɔ.” 20Nálā ńgɔ̄ hḿ Mósɛs bân Áron ai miǹkunda mí bɔ́n bə́ Ísraɛ̂l bə́sə̄ bə́ ngábɔ̄ bɔ́n bə́ Lévi, ḿból ósə Ǹtondôbə a ngábéndē Mósɛs ású bɔ́n bə́ Lévi. Éyə̄ fə̄ bɔ́n bə́ Ísraɛ̂l bɔ̂ bə́ ngábɔ̄ fə̄ bɔ́ nālá. 21Ńdɔ̄ bɔ́n bə́ Lévi bə́ ngáman fúbū bə́bēn, bə́ mān sǒb bīyé byábán, ńdɔ̄ Áron a ngátúnī bɔ́ Ńtondôbə á lə́dē bɔ anə́ mə̄túnuŋa. Ńdɔ̄ fə á ngáman bɔ́ kpe ákə̌ŋ ébúli miǹsə́m nə́ a man bɔ́ fúbu. 22Á mvús tě ńgɔ̄ hḿ bɔ́n bə́ Lévi bázu nɔ̌ŋ ngul yā átádī ésīē dzábá á ébə̌m bíkóán á mís mə́ Áron ai bɔ́n bóé. Ḿból Ńtondôbə a ngábéndē Mósɛs ású bɔ́n bə́ Lévi éyə á fɔ̄ɔ̄ bə́ ngábɔ̄ bɔ́ nālá.